ORDE do 22 de novembro de 2006 pola que se modifica parcialmente a Orde do 26 de xullo de 2000 pola que se establecen as bases reguladoras aplicables á concesión de axudas a investimentos no ámbito da acuicultura mariña, modificada polas ordes do 1 de decembro de 2000, do 26 de novembro de 2002 e do 3 de xaneiro de 2006, e se particulariza para o exercicio 2007 o procedemento para a concesión de axudas no ámbito da acuicultura mariña como expediente anticipado de gasto.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 28/11/2006

A Orde do 26 de xullo de 2000 pola que se establecen as bases reguladoras aplicables a investimentos da acuicultura mariña (DOG nº 150, do 3 de agosto), modificada polas ordes do 1 de decembro de 2000, do 26 de novembro de 2002 e do 3 de xaneiro de 2006, establece no seu artigo 4 que nos exercicios sucesivos de vixencia do programa operativo do IFOP 2000-2006 as axudas se outorgarán con cargo ás aplicacións orzamentarias que para esta finalidade se determinen na Lei de orzamentos xerais da Comunidade Autónoma de Galicia no ano correspondente.
Como consecuencia dunha reprogramación de IFOP aprobada en 2006 incrementouse a dotación existente para a medida de acuicultura no programa operativo, sendo posible adquirir compromisos de gastos con cargo ao IFOP no exercicio de 2007.
O artigo 1º, 1.1 da Orde do 11 de febreiro de 1998 (DOG nº 34, do 19 de febreiro) sobre tramitación anticipada de expedientes de gasto, modificada pola Orde do 27 de novembro de 2000 (DOG nº 231, do 29 de novembro) e pola Orde do 25 de outubro de 2001 (DOG nº 209, do 29 de outubro) establece que os expedientes de gasto relativos a subvencións poderán iniciarse sempre que as necesidades que se teñan que satisfacer poidan ser razoablemente previstas anticipadamente no exercicio inmediatamente anterior ao dos orzamentos con cargo aos cales se vaian imputar os correspondentes gastos.
Por outra banda, no exercicio 2006 producíronse dificultades na tramitación para a concesión por parte das diferentes administracións implicadas de determinadas autorizacións necesarias para a realización dos investimentos non imputables aos potenciais beneficiarios das axudas. Estas dificultades, que afectan concretamente os investimentos relacionados cos establecementos de acuicultura mariña que requiren de instalacións fixas localizadas en zona terrestre ou marítimo terrestre, aconsellan introducir determinadas modificacións nas bases reguladoras e convocar axudas destinadas a este tipo de establecementos.
Por todo o exposto, e unha vez aprobado polo Consello da Xunta de Galicia o proxecto de Lei de orzamentos da Comunidade Autónoma para o vindeiro exercicio orzamentario, no uso das facultades que me foron conferidas
DISPOÑO:
Artigo 1º.-A Orde do 26 de xullo de 2000 pola que se establecen as bases reguladoras aplicables á concesión de axudas a investimentos no ámbito da acuicultura mariña, modifícase nos seguintes termos:
Uno.-O artigo 1º queda coa seguinte redacción:
«Artigo 1º.-Obxecto.
O obxecto da presente orde é regular a concesión de axudas para o desenvolvemento da acuicultura mariña en Galicia a través da realización de investimentos materiais en criadeiros ou granxas mariñas cuxas instalacións se localicen en zona terrestre ou marítimo-terrestre.
Para os efectos da presente orde, entenderase por acuicultura a cría ou cultivo de organismos acuáticos con técnicas encamiñadas a aumentar, por riba das capacidades naturais do medio, a produción dos organismos en cuestión; sendo estes, ao longo de toda a fase de cría ou de cultivo e ata o momento da súa recolleita propiedade dunha persoa física ou xurídica».
Dous.-Suprímese a alínea g) do artigo 2º.
Tres.-Modifícase o artigo 5º, que queda redactado como segue:
«Artigo 5º.-Beneficiarios.
Poderán acceder a estas axudas as persoas físicas ou xurídicas titulares de criadeiros ou granxas mariñas cuxas instalacións se localicen en zona terrestre ou marítimo terrestre na Comunidade Autónoma de Galicia, que estean en posesión das preceptivas concesións, autorizacións permisos ou licenzas para levar a cabo os investimentos previstos ou, se for o caso, teñan tramitada a correspondente solicitude e así o acrediten no prazo de presentación de solicitudes.
En calquera caso, para poder acceder ás axudas reguladas por esta orde, será indispensable estar en posesión dos ditos permisos con anterioridade á data de finalización do correspondente prazo de resolución da axuda fixado nesta orde».
Catro.-A alínea 1 d) do artigo 10º queda redactada como segue:
«d) Dispor das preceptivas concesións, autorizacións, permisos ou licenzas para levar a cabo os investimentos previstos e a súa posterior posta en produción ou ter presentado a correspondente solicitude para o efecto. En calquera caso, será necesaria a súa acreditación con anterioridade á data de finalización do correspondente prazo de resolución da axuda fixado nesta orde».
Cinco.-A número 2 do artigo 13º queda redactado como segue:
«Será requisito imprescindible que o solicitante reúna as condicións sinaladas no artigo 5º da presente orde con anterioridade á data do correspondente prazo de resolución da axuda fixado nesta orde».
Seis.-A alínea 1 d) do artigo 14º queda redactada como segue:
«Acreditación de que o solicitante está en posesión das autorizacións ou permisos necesarios para a realización dos investimentos previstos e a súa posterior posta en produción ou copia da solicitude cursada á Administración ou administracións competentes, con anterioridade á data do correspondente prazo de resolución da axuda fixado nesta orde».
Sete.-Modifícase o artigo 15º que queda redactado como segue:
«Establécense tres prazos de presentación de solicitudes, resolvéndose a súa selección en tres propostas:
a) Primeiro prazo: ata o 28 de febreiro de 2007.
b) Segundo prazo: ata o 30 de maio de 2007.
c) Terceiro prazo: ata o 31 de agosto de 2007.
Oito.-Modifícase o artigo 17º que queda redactado como segue:
1. Establécense os seguintes prazos de resolución, nos cales se resolverán aquelas solicitudes que reúnan nese momento todos os requisitos establecidos de acordo coas bases da convocatoria:
Primeiro prazo: antes do 30 de maio de 2007.
Segundo prazo: antes do 20 de xullo de 2007.
Terceiro prazo: antes do 20 de setembro de 2007.
2. Para atender os compromisos de gastos de cada proposta de resolución conforme o establecido no punto 1. destinarase á primeira proposta o 30% do crédito orzamentario, á segunda o 50% e á terceira o 20% restante.
3. Aquelas solicitudes que non puideren ser atendidas no período correspondente, poderán ser tomadas en consideración no período seguinte, sen que isto supoña ningunha preferencia como criterio de selección.
4. Os créditos non utilizados nun período acumularanse ao seguinte.
5. O vencemento do prazo máximo indicado para cada período sen que se notifique a resolución posibilitará que os interesados poidan entender desestimada a súa pretensión por silencio administrativo».
Artigo 2º.-As axudas establecidas nesta orde outorgaranse con cargo á aplicación orzamentaria 14.03.723B.772.0 que figura dotada no proxecto de orzamentos da Consellería de Pesca e Asuntos Marítimos para 2007, na cal normalmente existirá crédito axeitado e suficiente, e ata o importe máximo de 39.718.541 euros, reservándose para o efecto o correspondente crédito. Este importe poderá ser ampliado en función das dispoñibilidades orzamentarias sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.
De conformidade co disposto na Orde do 11 de febreiro de 1998 (DOG nº 34, do 19 de febreiro) sobre tramitación anticipada de expedientes de gasto,
modificada pola Orde do 27 de novembro de 2000 (DOG nº 231, do 29 de novembro) e pola Orde do 25 de outubro de 2001 (DOG nº 209, do 29 de outubro), a concesión das correspondentes axudas queda sometida en todo caso á condición suspensiva da existencia de crédito axeitado e suficiente nos orzamentos xerais da Comunidade Autónoma de Galicia para 2007 no momento da resolución.
As axudas financiaranse con cargo a fondos do IFOP e do Estado membro.
Disposicións derradeiras
Primeira.-Para a presentación de solicitudes poderán utilizarse os anexos publicados na Orde do 26 de xullo de 2000, publicada no Diario Oficial de Galicia do 3 de agosto de 2000.
Segunda.-A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de novembro de 2006.
Carmen Gallego Calvar
Conselleira de Pesca e Asuntos Marítimos